

Ауа райы болжамы және метеорология жөніндегі қызметтер секторы бойынша әкімшілік ынтымақтастық туралы 
КЕЛІСІМ


Бұдан әрі Тараптар деп аталатын Армения Республикасының Қоршаған ортаны қорғау министрлігі, Беларусь Республикасының Табиғи ресурстар және қоршаған ортаны қорғау министрлігі, Қазақстан Республикасының Экология және табиғи ресурстар министрлігі, Қырғыз Республикасының Төтенше жағдайлар министрлігі және Гидрометеорология және қоршаған ортаны бақылау жөніндегі федералдық қызметі,
2014 жылғы 29 мамырдағы Еуразиялық экономикалық одақ туралы шарттың (бұдан әрі – Шарт) 68-бабының ережелерін басшылыққа ала отырып,
Тараптардың және олардың уәкілетті мемлекеттік гидрометеорологиялық қызметтерінің (бұдан әрі – гидрометеорологиялық қызметтер) Еуразиялық экономикалық одақ (бұдан әрі – Одақ) шеңберінде ауа райы болжамы және метеорология жөніндегі қызметтер секторында көрсетілетін қызметтердің бірыңғай нарығын қалыптастыру үшін әкімшілік ынтымақтастығының тиісті деңгейін қамтамасыз ету мақсатында, 
әкімшілік ынтымақтастық тәртібін айқындау, оның ішінде Тараптар мен гидрометеорологиялық қызметтер арасында ақпарат алмасу қажеттігін мойындай отырып,
төмендегілер туралы келісті:

1-бап
Анықтамалар

Осы Келісімнің мақсаттары үшін мыналарды білдіретін ұғымдар пайдаланылады: 
«метеорологиялық көрсетілетін қызметтердің бірыңғай нарығы» – шеңберінде Одаққа мүше әрбір мемлекет Одаққа мүше басқа мемлекеттердің тұлғаларына Көрсетілетін қызметтер саудасы, инвестициялар құру, қызметі және инвестицияларды жүзеге асыру туралы хаттаманың (Шартқа № 16 қосымша) 38-тармағында көзделген шарттарда ауа райы болжамы және метеорология бойынша көрсетілетін қызметтерді жеткізуге құқық беретін қатынастар жиынтығы;
«метеорологиялық көрсетілетін қызметтердің бірыңғай нарығына қатысушылар» – Одаққа мүше мемлекеттердің ауа райы болжамы және метеорология саласында кәсіпкерлік және өзге де қызметті жүзеге асыратын шаруашылық жүргізуші субъектілері.
Осы Келісімде пайдаланылатын өзге де ұғымдар Шартта, Одақ шеңберіндегі халықаралық шарттарда және Одақ құқығын құрайтын өзге де актілерде айқындалған мәндерінде қолданылады.

2-бап 
Келісімнің мәні

Осы Келісімнің мәні Шарттың және Одақ шеңберіндегі халықаралық шарттардың ережелерін ескере отырып, метеорологиялық көрсетілетін қызметтердің бірыңғай нарығының жұмыс істеуін қамтамасыз ету мақсатында Тараптардың (гидрометеорологиялық қызметтердің) ақпараттық өзара іс-қимылы шеңберінде туындайтын қатынастар болып табылады.
Осы Келісім авиацияны гидрометеорологиялық қамтамасыз ету, гидрометеорологиялық процестерге белсенді әсер ету жөніндегі жұмыстарды орындау кезінде және гидрология, агрометеорология саласындағы қызметті жүзеге асыру кезінде туындайтын қатынастарды қозғамайды.
[bookmark: Par8][bookmark: Par47]
3-бап 
Ақпаратты орналастыру 

1. Тараптардың және (немесе) гидрометеорологиялық қызметтердің «Интернет» ақпараттық-телекоммуникациялық желісіндегі ресми сайттарында (бұдан әрі – сайттар) Одаққа мүше мемлекеттердің (бұдан әрі – мүше мемлекеттер) мемлекеттік тілдерінде және орыс тілінде мынадай:
1) мүше мемлекеттердің ауа райы болжамы және метеорология саласындағы қызмет мәселелерін қозғайтын нормативтік құқықтық актілері туралы;
2) мыналарды қоса алғанда:
заңды тұлғаның, дара кәсіпкердің атауы;
қызметті және (немесе) іс-әрекеттерді жүзеге асыруға рұқсаттардың саны, атауы, берілген күні, нөмірі және мазмұны (лицензияларды, сертификаттарды және рұқсаттардың өзге де түрлерін қоса алғанда) метеорологиялық көрсетілетін қызметтердің бірыңғай нарығына қатысушылар туралы ақпарат орналастырылады.
2. Тараптар мен гидрометеорологиялық қызметтер осы баптың 
1-тармағында көзделген сайттардағы ақпаратқа еркін қол жеткізуді қамтамасыз етеді.
3. Метеорологиялық көрсетілетін қызметтердің бірыңғай нарығы және осы нарыққа қатысушылардың қызметі туралы ақпаратты ол өзгерген жағдайда өзекті күйде ұстау үшін Тараптар мен гидрометеорологиялық қызметтер осы ақпаратты осындай өзгеріс болған күннен бастап 1 ай ішінде сайттарда жаңартады. 
4. Сайттарда орналастырылған және Тараптар мен гидрометеорологиялық қызметтердің ақпараттық ресурстарында қамтылған ақпарат кемінде 5 жыл сақталуы тиіс.


4-бап
Ақпарат алмасу

1. Тараптар мен гидрометеорологиялық қызметтер бірыңғай метеорологиялық көрсетілетін қызметтер нарығының қатысушылары туралы ақпарат, оның ішінде берілген рұқсаттар туралы мәліметтер алмасуды жүзеге асырады.
Тараптар мен гидрометеорологиялық қызметтер өзара іс-қимылды мүше мемлекеттердің заңнамасында тыйым салынбаған консультациялар, бірлескен кеңестер, келіссөздер және өзге де тәсілдер арқылы жүзеге асырады.
2. Тараптар мен гидрометеорологиялық қызметтер арасында ақпарат алмасу жазбаша сұрау салу негізінде орыс тілінде не мүше мемлекеттің мемлекеттік тілінде (орыс тіліне аудармасын қоса бере отырып) жүзеге асырылады. 
3. Тараптардың (гидрометеорологиялық қызметтердің) сұрау салуы бойынша олардың осы Келісімге сәйкес әкімшілік өзара іс-қимылды жүзеге асыруы үшін қажетті ақпаратты беру жүзеге асырылады. 
4. Осы Келісімнің ережелері мүше мемлекеттердің заңнамасына сәйкес мемлекеттік құпияға (мемлекеттік құпияларға) жатқызылған ақпаратқа қолданылмайды.

5-бап
Ақпарат беру туралы сұрау салудың мазмұны
 
1. Осы Келісімнің 4-бабына сәйкес ақпарат беру туралы сұрау салу (бұдан әрі – сұрау салу) мынадай мәліметтерді қамтуы тиіс:
1) сұрау салушы Тараптың (гидрометеорологиялық қызметтің) атауы;
2) сұрау салынатын Тараптың (гидрометеорологиялық қызметтің) атауы;
3)  осы Келісімнің тиісті ережелеріне сілтеме;
4) сұрау салуды жіберу үшін негіздеме және сұрау салудың мәні мен сұрау салынатын ақпараттың сипатына байланысты фактілер, оқиғалар мен мән-жайлар туралы өзге де мәліметтер;
5) метеорологиялық көрсетілетін қызметтердің бірыңғай нарығына қатысушылардың және оларға қатысты ақпарат сұратылатын өзге де тұлғалардың атаулары;
6) сұрау салудың мақсаттары мен мәнінің қысқаша мазмұны;
7) сұратылған ақпараттың сипаттамасы;
8) сұратылған ақпаратты иеленуі мүмкін тұлғалар туралы мәліметтер (бар болса);
9) осы Келісімді іске асыру үшін қажетті өзге де ақпарат (Тараптардың (гидрометеорологиялық қызметтердің) келісімі бойынша).
2. Сұрау салу бойынша сұрау салынатын Тарап (гидрометеорологиялық қызмет) метеорологиялық көрсетілетін қызметтердің бірыңғай нарығына және оның қатысушыларына қатысты мынадай:
1) бірыңғай метеорологиялық көрсетілетін қызметтер нарығына қатысушыларға берілген тиісті рұқсаттардың тоқтатылуы, қолданылуын тоқтата тұру, күшін жою туралы;
2) бірыңғай метеорологиялық көрсетілетін қызметтер нарығына қатысушыларды бақылаудың жаңа әдістемелері туралы ақпаратты (бар болса) ұсынады.
3. Сұрау салуға сұрау салушы Тараптың (гидрометеорологиялық қызметтің) басшысы не басшысының орынбасары қол қояды.
4. Алынған сұрау салудың түпнұсқалығына немесе мазмұнына күмән туындаған кезде сұрау салынатын Тарап (гидрометеорологиялық қызмет) осы сұрау салудың жолданғанын растауды жазбаша нысанда сұратуға құқылы.

6-бап
Сұрау салудың мақсаты

Сұрау салу:
бір мүше мемлекеттің метеорологиялық көрсетілетін қызметтерін алушылардың құқықтарын басқа мүше мемлекеттің бірыңғай метеорологиялық көрсетілетін қызметтер нарығына қатысушы ұсынған кезде қорғау;
метеорологиялық көрсетілетін қызметтердің бірыңғай нарығына қатысушының және метеорологиялық көрсетілетін қызметтерді алушының міндеттемелерін орындауы;
жосықсыз іскерлік тәжірибенің жолын кесу;
мүше мемлекеттердің метеорологиялық көрсетілетін қызметтерінің көлемі туралы дәйекті деректер алмасу;
сұрау салушы Тараптың (гидрометеорологиялық қызметтің) өз өкілеттіктерін іске асыруы үшін қажетті ақпаратты алуы мақсаттарында жүзеге асырылады.

7-бап
Сұрау салудың орындалуы

1. Сұрау салу ол тіркелген күннен бастап күнтізбелік 20 күн ішінде сұрау салынатын Тарапқа мүше мемлекеттің (гидрометеорологиялық қызметтің) заңнамасында белгіленген тәртіппен орындалады. Сұрау салуды белгіленген мерзімде орындауға кедергі келтіретін немесе оның орындалуын кешіктіретін мән-жайлар туындаған жағдайда сұрау салынатын Тарап (гидрометеорологиялық қызмет) сұрау салу тіркелген күннен бастап күнтізбелік 10 күн ішінде бұл туралы сұрау салушы Тарапқа (гидрометеорологиялық қызметке) (себептерін көрсете отырып) хабарлама жібереді.
2. Сұрау салуға жауап жазбаша нысанда орыс тілінде не мүше мемлекеттің мемлекеттік тілінде (орыс тіліне аудармасын қоса бере отырып) осы баптың 1-тармағында белгіленген мерзімде ұсынылады.

8-бап
Сұрау салуды орындаудан бас тарту

[bookmark: Par111]1. Сұрау салынатын Тарап (гидрометеорологиялық қызмет) мынадай:
1) сұрау салудың мазмұны осы Келісімнің 5-бабы 1-тармағының талаптарына сәйкес келмеген;
2) сұрау салынатын ақпаратты ашып көрсету сұрау салынатын Тарапқа мүше мемлекеттің (гидрометеорологиялық қызметтің) ұлттық қауіпсіздігінің мүдделеріне қайшы келген;
3) сұрау салынатын ақпарат коммерциялық немесе мүше мемлекеттің заңнамасымен қорғалатын өзге де құпияны құраған;
4) ақпаратқа қол жеткізу Одақ құқығын құрайтын халықаралық шарттар мен актілерге және мүше мемлекеттердің заңнамасына сәйкес шектелген жағдайларда сұрау салуды толық немесе ішінара орындаудан бас тартуға құқылы.
2. Сұрау салуды толық немесе ішінара орындаудан бас тартқан кезде сұрау салынатын Тарап (гидрометеорологиялық қызмет) сұрау салу тіркелген күннен бастап күнтізбелік 20 күннен кешіктірмей бұл туралы сұрау салушы Тарапқа (гидрометеорологиялық қызметке) жазбаша нысанда (себептерін көрсете отырып) хабарлама жібереді.

9-бап
Өзгерістер енгізу

Осы Келісімге жекелеген хаттамалармен ресімделетін және осы Келісімнің ажырамас бөлігі болып табылатын өзгерістер енгізілуі мүмкін.

10-бап 
Дауларды шешу

Осы Келісімді түсіндіруге және (немесе) қолдануға байланысты даулар Шартта айқындалған тәртіппен шешіледі.

11-бап
Қорытынды ережелер

1. Осы Келісім депозитарий дипломатиялық арналар арқылы Армения Республикасының осы Келісімнің күшіне енуі үшін қажетті мемлекетішілік рәсімдерді орындағаны туралы жазбаша хабарламаны алған күннен бастап күшіне енеді.
2. Тараптар осы Келісім күшіне енген күннен бастап күнтізбелік     30 күн ішінде Еуразиялық экономикалық комиссияны осы Келісім шеңберіндегі өзара іс-қимылға жауапты гидрометеорологиялық қызметтер туралы хабардар етеді. Еуразиялық экономикалық комиссия мұндай хабарламаны алған күннен бастап 20 жұмыс күні ішінде көрсетілген ақпаратты басқа Тараптарға жібереді.
3. Тараптың (гидрометеорологиялық қызметтің) атауы өзгерген және (немесе) оның функциялары басқа органға (гидрометеорологиялық қызметке) берілген жағдайда тиісті Тарап бұл туралы басқа Тараптарды және Еуразиялық экономикалық комиссияны хабардар етеді. 
4. Осы Келісім Одақ шеңберінде жасалған халықаралық шарт болып табылады және Одақ құқығына кіреді.


2026 жылғы «14» сәуірде Мәскеу қаласында орыс тілінде бір түпнұсқа данада жасалды. 
Осы Келісімнің түпнұсқа данасы Еуразиялық экономикалық комиссияда сақталады, ол осы Келісімнің депозитарийі бола отырып, әрбір мүше мемлекетке оның куәландырылған көшірмесін жібереді.

